GILTZURRUNGAINEKO GURUINEN  PATOLOGIA  OROKORRA

SARRERA

Giltzurrungaineko guruinak, haien izenak adierazten duen moduan, giltzurrunen gainean kokatzen dira. Itxura triangeluarra dute, eta haien batez besteko pisua 4 g da. Haien irrigazioa arteria diafragmatikotik, giltzurrun-arteriatik eta aortatik irteten diren arteria labur batzuen esku dago; zain-itzulera zain bakar baten bidez gauzatzen da albo bakoitzean: eskuineko giltzurrungaineko zaina kaba zainera ahoratzen da eta ezkerreko giltzurrungaineko zaina ezkerreko giltzurrun-zainera ahoratzen da.

Giltzurrungaineko guruinetan enbriologikoki, anatomikoki eta fisiologikoki zeharo desberdinak diren bi gune bereizten dira:

1) Giltzurrungaineko azala 

Bere jatorria mesodermoa da eta guruinaren egituraren % 80-90 osatzen du. Glukokortikoideak, mineralokortikoideak, androgenoak eta estrogenoak jariatzen dira zonalde horretan.

2) Giltzurrungaineko muina
Bere jatorria neuroektodermoa da, eta guruinaren egituraren % 10-20 osatzen du. Bere funtzioa katekolaminak jariatzea da.

GILTZURRUNGAINEKO AZALA

I. ANATOMOFISIOLOGIARI BURUZKO BERRIKUSTEA

1.1 GILTZURRUNGAINEKO AZALAREN HISTOLOGIA
Giltzurrungaineko azalean hiru geruza bereizten dira kanpotik barrura:

1. irudia

1) Kanpoko geruza (geruza glomerulosoa)
Azalaren % 5 osatzen du. Geruza honetan mineralokortikoideak sintetizatzen dira (inportanteena aldosterona da). Bere erregulazioa II. angiotentsinaren  eta potasioaren esku dago.

2) Erdiko geruza (geruza faszikulatua)
Geruzarik handiena da (azalaren % 70 osatzen du); bere zelulak oso argiak dira lipido ugari dutelako (zelulen lipido kantitatea haien jardueraren araberakoa da). Geruza honetan glukokortikoideak sortzen dira gehienbat (kortisola batez ere), eta bere erregulazioa ACTHaren esku dago.

3) Barruko geruza (geruza erretikularra)

Azalaren % 25 osatzen du; bere zelulak apur bat ilunagoak dira lipido gutxiago dutelako, baina glukogeno ugari dute. Geruza honetan sintetizatzen diren esteroide gehienak androgenoak eta estrogenoak dira (estrogenoak oso kantitate txikitan). Aurreko geruzan bezala, erregulazioa ACTHaren esku dago. 

Oro har, esan dezakegu giltzurrungaineko azalaren tamaina eta funtzioa ACTHaren maila plasmatikoen menpe daudela.

1.2 HORMONA ESTEROIDEEN BIOSINTESIA
Giltzurrungaineko guruinak sintetizatzen dituen hormona esteroideak glukokortikoideak, mineralokortikoideak eta androgenoak dira, eta kantitate txikitan, estrogenoak eta progesterona. Hormona horien guztien oinarrizko egitura ziklo pentano-perhidro-fenantreno eraztuna da. Hormona esteroideen familia bakoitzak karbono-atomo kopuru desberdina du: 

· mineralokortikoideek eta glukokortikoideek 21 karbono dute (C21).

· androgenoek 19 karbono dute (C19).

· estrogenoek 18 karbono dute (C18).

2. irudia

Hormona esteroide guztien sintesiaren abiapuntua kolesterola da; kolesterola honako jatorri hauetatik lor daiteke:

· gehiena odoletik hartzen diren dentsitate baxuko lipoproteinetatik (LDLetatik).

· guruinaren zelulen barruan azetatoa erabiliz sintetizatzen den kolesterola.

· guruinaren zelulen barruan gordailu moduan dauden kolesterolezko esterretatik, (batez ere geruza faszikulatuan).

Sintesiaren lehenengo pausoa kolesterola desmolasa batzuen bitartez pregnenolona bihurtzea da; horixe da pausorik inportanteena eta sintesia muga dezakeena. Lehenengo pauso hori ACTHaren, II. angiotentsinaren eta potasioaren kontrolpean dago. Hortik aurrera sintesia bide entzimatiko desberdinetatik jarrai daiteke; hartutako bidearen arabera glukokortikoideak, mineralokortikoideak edo androgenoak sor daitezke, 3. irudian azaltzen den moduan. Geruza glomerulosoan 17SYMBOL 97 \f "Symbol" hidroxilasarik ez dagoenez, mineralokortikoideak baino ez dira sintetizatzen.

3.   irudia 

1.3 HORMONA ESTEROIDEEN JARIAPENA ETA GARRAIOA ODOLEAN
Glukokortikoideen eta mineralokortikoideen jariapena giltzurrungaineko guruinetan baino ez da gauzatzen, baina androgenoak eta estrogenoak gonadetan ere jariatzen dira.

a) Glukokortikoideak
Inportanteena kortisola da. Normalean, estresik gabeko egoeretan, 20 mg kortisol jariatzen dira egunero, baina estres-egoeretan jariapena hamar aldiz handiagoa izan daiteke (200 mg /24 ordu). Kortisola ezinbestekoa da bizitzeko.

Kortisolaren % 5-10 baino ez dago aske odolean; horixe da aktiboa den zatikia. Gainerako % 80a transkortinari (interalfaglobulina  bati)  lotuta garraiatzen da. Proteina garraiatzaile horrek kortisolarekiko afinitate handia du, baina garraiatzeko ahalmen mugatua du; horregatik, kortisolaren jariapena handiegia denean, izugarri igoko da kortisolaren zatiki askea odolean.  Gelditzen den % 10a albuminari lotuta garraiatzen da.

Estrogenoek transkortina igotzen dute odolean (adibidez, haurdunaldian edo               anobulatorioak hartzen dituzten emakumeetan); egoera horietan kortisol osoa altu egon ohi da odolean, baina zatiki askea, aldiz, normal egoten da.

Kortisolaren batez besteko bizitza 70-90 minututakoa da gutxi gorabehera, baina bere efektuek 8-12 ordu irauten dute. Kortisola gibelean metabolizatu eta gero, tetrahidroderibatuak agertzen dira, eta behin azido glukuronikoarekin batutakoan metabolito horiek gernuaren bidez kanporatzen dira. Kortisolaren katabolito horiek 17-hidroxikortikoideak deitzen dira, zeintzuek fenilhidrazinarekin erreakzionatzean kolore horia sortzen duten (Porter-Silber-en erreakzioa).

b) Mineralokortikoideak
Inportanteena aldosterona da, baina beste esteroide batzuek                                        (desoxikortikosteronak, 18-hidroxikortikosteronak eta kortisolak berak) nolabaiteko efektu mineralokortikoidea ere badute. 

Odolean aldosteronaren % 60 proteinei lotuta garraiatzen da, batez ere albuminari lotuta, baina lotura hori ez da oso sendoa; horregatik, zelula periferikoek erraz har dezakete aldosterona odoletik. Aldosteronaren batez besteko bizitza 20 minututakoa da.

c) Androgenoak
Giltzurrungaineko androgenoak 17-zetosteroideak dira (talde zetonikoa dute 17. karbonoan) eta dinitrobentzenoarekin erreakzionatzean kolore gorria agertzen da: horri Zimmerman-en erreakzio deritzo. Jariatutako androgenorik inportanteenak (kantitatean) dehidroepiandrosterona (DHEA), androstendiona eta dehidroepiandrosterona sulfatoa (DHEAS) dira, baina hormona horien eragin androgenikoak oso txikiak dira; hots, haien garrantzia testosteronaren aitzindariak izatean datza (testosterona normalean ez da giltzurrungaineko guruinetan jariatzen). 

Gizonezkoetan giltzurrungaineko guruinetan jariatzen den androgeno kopurua oso txikia da (gehienak testikuluetan jariatzen dira), baina emakumezkoetan giltzurrungaineko androgenoek androgenoen % 50 osatzen dute, eta besapeko eta pubiseko ilearen hazkundearen eragileak izaten dira. DHEAS giltzurrungaineko guruinean baino ez da sortzen.

Androgenoak odolean (eta estrogenoak) proteina espezifiko bati lotuta garraiatzen dira: hormona sexualak lotzen dituen globulina (Sex Hormone Binding Globulin: SHBG).

1.4 HORMONA ESTEROIDEEN EKINTZA FISIOLOGIKOAK
Hormona esteroideek zelularen mintza zeharkatzen dute eta errezeptore zitoplasmatiko bati lotzen zaizkio. Behin lotu eta gero, geneen transkripzioa areagotu edo gutxitzen dute nukleoaren ADNan.

Kortisola ezinbestekoa da bizi izateko; nahiz eta prozesu metaboliko askoren arduradun zuzena ez izan, garrantzi handikoa da prozesu horiek gauza daitezen.

4. irudian esteroideen ekintza fisiologiko gehienak agertzen dira. Kontuan hartu behar dugu ekintza horien artean eragin patologikoak ere (gehiegizko jariapenaren ondoriozko ekintzak) aipatu beharra dagoela.

4. irudia

Glukokortikoideen ekintzen artean aipatzekoa da gantzean duen efektua aldakorra dela zonaldearen arabera: sabelaldean gantza handitzen dute, baina beheko gorputz-adarretan, ordea, gutxitzen dute, hau da, loditasun zentripetoa eragiten dute.

Kortisolak aldosteronaren errezeptorea estimula dezake, baina gehienetan ez du egiten, aldosterona aritzen den zeluletan kortisola kortisona bihurtzen duen 11-(- hidroxiesteroide deshidrogenasa dagoelako. Kortisonak ezin du aldosteronaren errezeptorea estimulatu.

Aldosteronaren funtzio nagusia bolemia zirkulatzaile egokiari eustea da, urruneko tubulu bihurgunetsuan eragiten duen uraren eta sodioaren birxurgapena dela eta. Bestetik, badirudi aldosteronak beste leku batzuetan ere eragiten duela sodioaren birxurgapena (izerdi-guruinetan, listu-guruinetan eta hesteetan).

1.5 GILTZURRUNGAINEKO GURUINAREN JARIAPENAREN ERREGULAZIOA

Glukokortikoideen eta androgenoen jariapenaren erregulazioa ACTHaren esku dago, baina nahiz eta ACTHak eragin trofikoa izan geruza glomerulosoan, ez du garrantzi handirik mineralokortikoideen erregulazioan. Mineralokortikoideen erregulazioa angiotentsinari eta potasioari  lotuta dago,  geroago ikusiko dugun bezala.

a) Glukokortikoideen eta androgenoen erregulazioa
ACTH (kortikotropina) hipofisiaren zelula basofiloetan sintetizatzen da               (zelula kortikotropoetan, hain zuzen ere). ACTHak makroproteina bat osatzen du beste proteina batzuekin batera (propiomelanokortina), 5. irudian azaltzen den moduan.

5. irudia

ACTHak esteroideen sintesiaren lehenengo pausoa estimulatzen du batez ere, hau da, kolesterola pregnenolona bihurtzea. ACTHaren jariapena haien artean oso erlazionaturik dauden lau faktore hauek kontrolatzen dute:

1) CRH (kortikotropinaren hormona askatzailea) (hipotalamoan jariatua). ADHak ere CRHaren jariapena estimulatzen du.
2) Kortikoideen maila plasmatikoak
Kortisolaren maila plasmatiko altuek CRHaren eta ACTHaren jariapena inhibitzen dituzte, eta maila plasmatiko baxuek, aldiz, estimulatzen dituzte (feedback negatiboa).

3) Erritmo zirkadianoa
ACTHaren jariapena aldizkakoa da egunean zehar erritmo zirkadiano bat jarraituz; erritmo hori kortisolaren maila plasmatikoetan islatzen da. Kortisolaren eta ACTHaren maila plasmatikorik altuenak goizaren lehenengo orduetan gertatzen dira, eta baxuenak, berriz, arratsaldean eta gauean. Erritmo zirkadiano hori CRHaren kontrolpean dago. Hala ere, noizbehinkako jariapenak ere gertatzen dira.

4) Estresa 
Edozein motatako estresak (hipogluzemiak, sukarrak, minak, gaixotasun fisiko edo psikiko larriek...) CRHaren, ACTHaren eta kortisolaren jariapena estimulatzen ditu egunaren edozein mementotan; halakoetan, kortisolaren maila plasmatikoak izugarri igoko dira.

6. irudia


[image: image6.wmf]
ACTHak giltzurrungaineko androgenoen jariapena estimulatzen du, baina androgeno horiek ez dute parterik hartzen ACTHaren feedback hipotalamo-hipofisarioan. Aldosteronak ere ez du eraginik ACTHaren feedback hipotalamo-hipofisarioan.
b) Mineralokortikoideen erregulazioa
Mineralokortikoideen erregulazioan ez da oso inportantea ACTHaren eragina (nahiz eta nolabaiteko efektua izan, batez ere trofikoa, geruza glomerulosoan eta aldosteronaren sintesiaren igoera iragankorra eragin). Mineralokortikoideen erregulazioan estimulu nagusiak angiotentsinaren eta potasioaren maila plasmatikoak dira, baina batez ere lehenengoa, hau da, errenina-angiotentsina sistema, zein bolumen plasmatikoaren araberakoa den:

1) Giltzurrunaren aparatu justaglomerularrean jariatzen den erreninak angiotentsinogenoa (gibelean sintetizatzen den interalfaglobulina bat) I. angiotentsina bihurtzen du, eta gero angiotentsinaren entzima bihurtzaileak (AEB) I. angiotentsina  II. angiotentsina bihurtzen du. AEB delako entzima ehun askotan dago, baina batez ere birikako odol-hodien endotelioan kokatzen da. Sortutako II. angiotentsinak bi ekintza nagusi ditu:

· arteriolen hodi-uzkurdura eragiten du.

· aldosteronaren jariapena estimulatzen du.

Erreninaren jariapena glomeruluen arteriola aferenteetan presioa jaisten denean estimulatzen da; estimulatu ostean aurreko kate entzimatiko guztiak jartzen dira martxan, eta II. angiotentsinak eragindako hodi-uzkurdura dela medio eta aldosteronak eragindako sodioaren eta uraren birxurgapena dela medio, presioa igoko da arteriola aferenteetan. Presio-igoera horrek, aldiz, erreninaren jariapena inhibituko du berriro, erregulazioaren gurpila osatuz .Bestetik, sistema autonomo sinpatikoak ere erreninaren jariapena estimulatzen du SYMBOL 98 \f "Symbol"-errezeptoreen bidez.

2) Hiperpotasemiak aldosteronaren jariapena estimulatzen du, eta hipopotasemiak, ordea, inhibitzen du.

II. GILTZURRUNGAINEKO AZALAREN AZTERKETA FUNTZIONALA ETA MORFOLOGIKOA

Historia klinikoa eta miaketa fisikoaz gain, giltzurrungaineko azalaren patologien diagnostikoa egiteko lagungarriak diren azterketa eta proba osagarriak honako hauek dira:

2.1 GILTZURRUNGAINEKO AZALAREN AZTERKETA FUNTZIONALA

a) Hormonen eta metabolito batzuen maila plasmatiko basalak
Neurketa basalen desabantaila une bateko kontzentrazioak neurtzen direla izaten da; kontuan hartu behar da hormona askoren jariapena aldizkakoa dela eta erritmo zirkadiano bat jarraitzen duela. Gaur egun, esteroide eta peptido gehienak erradioimmunosaioaren bidez (RIAren bidez) edo erradioimmunometriaren bidez (IRMAren bidez) neur daitezke.

1) Kortisolaren maila plasmatiko basalak
Kortisolaren maila plasmatiko basalak (kortisol osoa, hau da, kortisol askea gehi transkortinari lotutakoa) 5-25 SYMBOL 109 \f "Symbol"g/dl izan ohi dira goizeko zortzietan eta 3-10 SYMBOL 109 \f "Symbol"g/dl arratsaldeko zortzietan, baina balio normalen tartea oso handia denez, hiperfuntzioaren eta hipofuntzioaren sindrome gehienak muga horien barruan aurkitzen dira; horregatik, kortisolaren maila plasmatiko basal soila ez da baliagarria giltzurrungaineko guruinen funtzioa aztertzeko. Hala ere, oso lagungarria izan daiteke goizean eta arratsaldean maila plasmatikoak neurtzea; erritmo zirkadianorik ez bada gertatzen, hau da, kortisola arratsaldean goizean baino altuagoa bada, edota 10 SYMBOL 109 \f "Symbol"g/dl-tik gora baldin badago, hiperfuntzioa susmatu beharko da (Cushing-en  sindromea).

2) Aldosteronaren maila plasmatiko basalak
Aldosteronaren maila plasmatikoak oso aldakorrak dira jan-neurriarekin batera hartzen den sodio kantitatearen arabera, orduaren arabera, baita gorputz-jarreraren arabera ere (altuagoak dira zutik eta ariketa fisikoa egin eta gero). Kortisolaren kasuan moduan, determinazio bakar bat ez da oso lagungarria.

3) Beste hormona eta metabolito batzuen maila plasmatiko basalak
· Testosterona eta estradiola

· DHEAS giltzurrungaineko azalean baino ez da jariatzen; hori dela eta, oso baliagarria da giltzurrungaineko azalaren androgenoen sintesia ezagutzeko (balio normalak 800-3.400 ng/ml).

· 17-OH progesterona (baliagarria 21-hidroxilasa entzimaren eskasiak diagnostikatzeko), 11-desoxikortisola (11-hidroxilasaren eskasiak diagnostikatzeko)....

4) ACTHaren maila plasmatiko basalak
Neurketa bakar bat ez da oso fidagarria, baina altu dagoela baieztatuz gero giltzurrungaineko gutxiegitasun primarioaren diagnostikoa egiteko baliagarria da. ACTHaren kontzentrazio normalak 0-65 pg/ml dira, baina balio horiek oso aldakorrak dira neurtzen dituen laborategiaren arabera.

5) Erreninaren aktibitate plasmatikoa (ARP). 

Odolean errenina neurtu beharrean (oso zaila da) I. angiotentsina bihurtzen den angiotentsinogenoa neurtzen da. Hori erreninaren aktibitatearen zeharkako adierazlea da.

b) 24 orduko hormona eta metabolito batzuen gernu-kontzentrazioa 
24 orduko gernu-kontzentrazioaren abantaila egun osoan zeharreko jariapenaren adierazlea izatean datza.

1) Kortisoluria
Kortisoluriaren balio normalak 20-100 SYMBOL 109 \f "Symbol"g/24 ordukoak dira. Kortisoluria oso baliagarria da, batez ere hiperfuntzioaren diagnostikoa egiteko, kortisolaren jariapena gehiegizkoa denean, transkortinak kortisola hartzeko ahalmen txikia duenez, gehiegizko kortisola gernuan agertuko delako.

2) 17-hidroxikortikoideak 24 orduko gernuan
Giltzurrungaineko azalaren funtzioaren zeharkako adierazlea da. Balio normalak 4-10 mg/egunekoak dira; altu daude hiperkortisolismoa dagoenean eta baxu daude giltzurrungaineko gutxiegitasunean. Kontuan hartu behar da 11-hidroxilasaren eskasian, nahiz eta giltzurrungaineko gutxiegitasuna egon (kortisolaren sintesia oztopaturik dagoelako), 17-hidroxikortikoideak altu egongo direla 11-desoxikortisolaren kontura.

3) 17-zetosteroideak 24 orduko gernuan
Egun, proba hori gero eta gutxiago erabiltzen da, 17-zetosteroideak ez direlako oso espezifikoak: androgenoen metabolitoak direnez, gonadetan ere sortzen dira. Emakumezkoetan 17-zetosteroideen % 90 giltzurrungaineko azalean sortzen dira, baina gizonezkoetan % 66 baino ez.

c) Suspertze-probak (estimulazio-probak) (hipofuntzioa susmatzen denean) 
1) ACTHaren proba. (0,25 mg tetrakosaktido injektatuz)
ACTH injektatuz gero (ACTHaren lehenengo 24 aminoazidoak dituen tetrakosaktido izeneko peptidoa injektatzen da), giltzurrungaineko azalerako zuzeneko estimulua erabiltzen ari gara. Proba honetan kortisola neurtzen da ACTH injektatu baino lehen eta injektatu eta gero: kortisolaren maila plasmatikoak 20 mcg/dl-tik gora igo ezean giltzurrungaineko gutxiegitasuna dagoela esan nahi du. Paradoxikoki, giltzurrungaineko gutxiegitasun sekundarioan, nahiz eta giltzurrungaineko azala teorian egoera onean egon, ACTH injektatzean kortisola ez da igoko, giltzurrungaineko azalaren zelulak luzaroan egon direlako ACTHaren estimulurik gabe. Zelulen errezeptoreak prestatzeko bi egunetan injektatu beharko da ACTH (horri ACTHaren proba luzea esaten zaio); ACTHaren proba soilean kortisola ez bada igotzen, baina ACTHaren proba luze horretan kortisola igotzen bada,  gutxiegitasuna sekundarioa dela esan nahi izango du. 

Badaude beste estimulu batzuk hipotalamo-hipofisian aritzen direnak, besteak beste:

2) Intsulina-hipogluzemiaren proba
Intsulina injektatzean hipogluzemia bat eragingo dugu, eta horrek estresa dakar. Estres hori ACTHarentzako estimulua denez, hipofisia eta giltzurrungaineko azala ondo egonez gero, kortisol plasmatikoa igo egingo da. Igo ezean, giltzurrungaineko gutxiegitasuna dagoela esan nahi du, baina ez dugu jakingo zergatia hipofisian ala giltzurrungaineko guruinean dagoen; hau da, intsulina-hipogluzemiaren proba giltzurrungaineko gutxiagotasunaren diagnostikoa egiteko baliagarria da, baina ez du bereizten primarioa ala sekundarioa den.

3) Metiraponaren proba
Metiraponak 11-SYMBOL 98 \f "Symbol"-hidroxilasa inhibitzen duenez, kortisolaren jariapena jaisten du. Kortisolaren jaitsierak (hipofisia ondo badago) ACTH estimulatuko du, eta ACTHak (giltzurrungaineko guruina ondo badago) azala estimulatuko du; halakoetan, 11-desoxikortisola igoko da odolean. Igo ezean, giltzurrungaineko gutxiegitasuna dagoela esan nahi izango du, baina ez dugu jakingo primarioa ala sekundarioa den.

4) CRHaren proba
CRH injektatu eta gero, ACTH eta kortisol plasmatikoak igo egingo dira pertsona normaletan. Giltzurrungaineko gutxiegitasun sekundarioa eta tertziarioa bereizteko erabiltzen da. Sekundarioa izanez gero ACTH ez da igoko, baina tertziarioa izanez gero bai. Geroago ikusiko dugun moduan, baliagarria da Cushing-en sindromearen zergatia kokatzeko (adenoma hipofisarioa, giltzurrungaineko adenoma edo kartzinoma, eta Cushing ektopikoa).

Errenina-angiotentsina-aldosteronaren sistemaren egoera aztertzeko suspertze-proba hau erabiltzen da:

5) Erreninaren eta aldosteronaren maila plasmatikoak furosemida eman eta ibili eta gero
Sodiotan normala den jan-neurria eginda, aldosteronaren eta erreninaren aktibitate plasmatikoa (ARP) neurtzen dira, goizeko zortzietan eta 12 ordu etzanda ohetik altxatu gabe egon eta gero. Horren ostean, furosemida (diuretikoa) ematen zaio gaixoari eta zutik eta ibiltzen egoteko agintzen zaio. Horrek presioaren jaitsiera ekarriko du (bolemiaren galeragatik eta ibiltzean odola beheko gorputz-adarretan pilatzen delako); halakoetan, aldosterona eta errenina igoko dira pertsona osasuntsuetan.

d) Supresio-probak (hiperfuntzioa susmatzen denean)

1) Nugent-en testa edo dexametasonaren proba soila
Dexametasonak (kortikoide sintetiko bat) ACTHaren eta CRHaren jariapenak inhibitzen ditu hipotalamo-hipofisian; horren ondorioz, kortisolaren jariapena ere inhibituko da. Proba honetan gaixoari 1 mg dexametasona ematen zaio ahotik gaueko hamaiketan eta hurrengo egunean kortisol plasmatikoa neurtzen da goizeko zortzietan. Pertsona normaletan kortisolaren maila plasmatikoak  5 SYMBOL 109 \f "Symbol"g/ dl-tik behera egon ohi dira goizeko zortzietan proba hori egitean. Altuagoa izanez gero, proba positiboa dela esaten da; horrek esan nahi du Cushing-en sindromea dagoela, baina ez dugu jakingo zergatia giltzurrungaineko azalean ala hipofisian dagoen, dexametasona miligramo batek ezin duelako inhibitu giltzurrungaineko adenoma baten jariapen autonomoa ezta hipofisiaren adenoma batena ere. Proba honek positibo faltsu asko du; horregatik, positiboa izanez gero ikertzen jarraitu beharko dugu.

2) Dexametasonaren supresio ahularen proba. 

Proba honetan dexametasona ematen zaio gaixoari 2 egunetan (0,5 mg/6 ordu); gero, kortisoluria edo kortisol plasmatikoa neurtzen dira. Cushing-en sindromean kortisolaren jariapena ez da inhibituko, baina Nugent-en testean bezala, ez dugu kokatuko non dagoen kausa. Nugent-en testarekin gertatzen zen moduan, alkoholismoan eta depresioan positibo faltsuak ager daitezke (kortisola ez da inhibitzen nahiz eta Cushing-en sindromerik ez egon). Hala ere, dexametasonaren supresio ahularen proba Nugent-en testa baino apur bat fidagarriagoa da.

3) Dexametasonaren supresio indartsuaren proba (8 mg dexametasona)

Proba horrek kortisolaren gehiegizko ekoizpenaren zergatia kokatzeko balio du. Kasu honetan dexametasonaren dosi altuagoak erabiltzen dira; kortisolaren jariapena % 50etan gutxiagotuz gero, odolean inhibi daitekeen ACTH badagoela esan nahi izango du; hau da, zergatia adenoma hipofisarioa izango da (Cushing-en gaixotasuna). Inhibitu ezean, horrek esan nahi izango du ez dagoela ACTHarik inhibitzeko (dagoeneko inhibituta dago giltzurrungaineko adenoma edo kartzinoma bat dagoelako), edo dagoen ACTH ez dela inhibitzen (hori gertatzen da ACTH ektopikoa denean, hau da, Cushing-en sindromearen kausa ACTH jariatzen duen tumore ektopikoa denean, ACTH ektopiko horiek ez baitira inhibitzen dexametasonarekin).



Errenina-angiotentsina-aldosterona aztertzeko supresio-proba honako hau da:

4) Sodio-gainkarga zain barnetik (2 litro 4 ordutan)

Gaixoari suero salinoa injektatuz gero, bolemia handituko da, eta erreninaren eta aldosteronaren jariapena inhibitu egingo dira pertsona normaletan, baina aldosteronaren jariapena ez da inhibituko hiperaldosteronismo primarioan (ikus aurrerago).

2.2 AZTERKETA MORFOLOGIKOA

a) OTA 
Oso baliagarria da giltzurrungaineko guruinen azterketa morfologikoa egiteko.

b) EMN
Oso proba ona da hipofisiko adenomak diagnostikatzeko.

c) I131-kolesterola erabiliz egindako gammagrafia. 

Pertsona osasuntsuetan eta Cushing-en gaixotasunean (adenoma hipofisarioa) giltzurrungaineko guruin biak ikusiko dira, baina giltzurrungaineko adenomaren kasuan adenoma duen guruina baino ez da ikusiko, ACTH inhibituta dagoelako, hau da, osasuntsu dagoen guruinean kolesterolik ez delako hartzen. 

d) Sinu petrosoen kateterismoa 

Zain femoraletatik sinu petrosoetaraino kateter bat eramanez gero eta  sinu petroso bietan eta zain periferiko batean ACTHaren maila plasmatikoak neurtuz gero, jakin izango dugu  hipofisian ACTH jariatzen duen adenoma bat dagoen ala ez, eta zein aldetan kokatzen den (eskuinaldean edo ezkerraldean), baita ACTHaren jariapena ektopikoa den ala ez (hipofisitik kanpo kokatzen den tumore batek jariatutako ACTH).

III. GILTZURRUNGAINEKO AZALAREN HIPERFUNTZIOA

Giltzurrungaineko azalaren hiperfuntzioa beti izaten da partziala; hots, ez da hormona guztien hiperfuntzioa neurri berean gertatzen, glukokortikoideena, mineralokortikoideena edo androgenoena baizik (kasuaren arabera). Nahiz eta sindrome bakoitzean hormona talde baten hiperjariapena egon, gainerakoena apur bat altu egon ohi da beti.  

3.1 GLUKOKORTIKOIDEEN JARIAPENAREN HIPERFUNTZIOA (CUSHING-EN SINDROMEA EDO HIPERKORTISOLISMOA)

Egia esan, Cushing-en sindromean mineralokortikoideen eta androgenoen jariapena ere apur bat altu egon ohi dira, baina nabariena glukokortikoideen gehiegizko jariapena da geruza faszikulatuan.

a) Etiologia. 

Hona hemen Cushing-en sindromearen sailkapen etiologikoa:

1) Cushing exogenoa (kortikoideak edo ACTH luzaroan hartzeagatik)

Kontuan hartu behar da kortikoideak patologia askoren tratamenduan erabiltzen direla (asma bronkialean, gaixotasun autoimmune askotan...). Luzaroan hartuz gero, glukokortikoideen hiperjariapenaren adierazpen kliniko berdinak agertuko dira. Horri Cushing-en sindrome iatrogeno deritzo eta, zalantzarik gabe, Cushing-en sindromerik ohikoena da, baina ez da guri gai honetan interesatzen zaiguna. Cushing iatrogenoan kortikoide exogenoek ACTHaren jariapena inhibitzen dute; ondorioz, giltzurrungaineko guruinak atrofiatu ohi dira. Bat-batean kortikoideei hartzeari utziz gero, ACTHaren eta CRHaren jariapena berriro martxan jartzeko denbora behar denez (ardatz hipotalamo hipofisarioaren funtzioa errekuperatzeko hilabeteak behar dira), giltzurrungaineko gutxiegitasun akutua gerta daiteke.  
2) Cushing endogenoa
· ACTHaren menpekoak ala hiperkortisolismo sekundarioak (% 80)

Cushing mota hauetan gehiegizko ACTH dago. ACTH horren jatorria bi modutakoa izan daiteke:

· Cushing-en gaixotasuna (gehiegizko ACTH hipotalamo-hipofisarioa (% 70).  

Ohikoagoa da emakumezkoen artean eta bizitzaren 20-40 urteen artean. ACTHaren gehiegikeriaren ondorioz giltzurrungaineko guruin biak handituta egon ohi dira (ez beti); hau da, giltzurrungaineko hiperplasia egongo da. Kasu batzuetan, (% 10) hiperplasia hori irregularra eta nodularra da. Gehiegizko ACTH hipofisarioaren zergatiak honako hauek izan daitezke:

· Hipofisiko mikroadenoma (% 80). Oro har, Cushing endogenoaren zergatirik ohikoena da.

· Hipofisiko makroadenoma  (% 10)

· Gainerako % 10 nahiko arraroak dira (ACTH jariatzen duten hipofisiko kartzinomak, hipofisiko hiperplasia kortikotropoa gehiegizko CRHaren jariapen hipotalamikoagatik....)

· ACTHaren jariapen ektopikoa (% 10)

Hipofisitik kanpo kokatzen diren tumore batzuek ACTH jaria dezakete:

· Birikako "olo-itxurako zelulen" kartzinoma (% 50). ACTH ektopikoaren jariatzaile nagusia da tumore hau.

· Timomak, pankreako tumoreak, feokromozitoma, tiroideko kartzinoma medularra....

Kasu horietan guztietan ACTHaren gehiegikeriaren ondorioz giltzurrungaineko guruin bien hiperplasia egongo da. Batzuetan, ektopikoki jariatzen dena ez da ACTH, CRH baizik (tumore kartzinoide batzuetan, adibidez).

· ACTHaren ez-menpekoak ala hiperkortisolismo primarioak (% 20)

Giltzurrungaineko azalaren produkzioa autonomoa da. Bi mota daude: 

· Giltzurrungaineko adenomak (% 15). Hiperkortisolismo primarioaren zergatirik ohikoena da.

· Giltzurrungaineko kartzinomak (% 5)

Kartzinomak gaiztoak dira eta inguruko ehunak infiltratzen dituzte, eta batzuetan mina eragin dezakete. Adenomak baino handiagoak izan ohi dira eta ohikoagoak dira umeetan. Kartzinomek, gainera, androgenoak (DHEA eta DEHA-S) eta mineralokortikoideak jariatzen dituzte, hau da, haien ekoizpena heterogeneoagoa izaten da eta aurrekari metabolikoak ere jariatzen dituzte.
Kasu bietan glukokortikoideen gehiegikeriak ACTH eta CRH inhibituko ditu; horren ondorioz sano dagoen giltzurrungaineko guruina atrofiatu egingo da.

Oharra: Badago gaixotasun oso arraro bat giltzurrungaineko hiperplasia mikronodular pigmentatua (Carney-ren gaixotasuna) deitzen dena; guruinen itxuragatik Cushing-en gaixotasunak eragindako hiperplasia nodularra dela ematen du, baina gaixotasun hori autoimmunea eta hereditarioa da; gertatzen dena da ACTHaren errezeptoreen kontrako antigorputz estimulatzaileak daudela eta giltzurrungaineko guruinen hiperplasia gertatzen dela.

Bestetik, McCunne-Albright-en gaixotasunean, G proteina aktibatzen duen mutazio baten ondorioz, giltzurrungaineko guruinak ACTHaren etengabeko estimulazioaren menpe baleude moduan aritzen dira.

b) Fisiopatologia eta klinika
Cushing-en sindromearen bilakaera oso geldoa da (hilabeteak edo urteak), denbora asko behar baita hiperkortisolismoaren ondorioak nabariak izan daitezen organismoan; hasieran, adierazpen klinikoak oso agerikoak ez direnez, berandu diagnostikatzen da gehienetan (ACTHaren jariapen ektopikoaren eta giltzurrungaineko kartzinomaren adierazpen klinikoak azkarrago agertu ohi dira). Adierazpen klinikorik inportanteenak honako hauek dira:

1) Muskuluak eta hezurrak
· Katabolismo proteikoa areagotzearen ondorioz muskuluen atrofia eta astenia nabaritzen dira. Muskuluen atrofia gorputz-adarretako hurbileko zonaldeetan antzematen da batez ere (izterretan eta besoetan); hori dela eta, oso tipikoa da gaixoak altxatu ezin izana kokoriko jartzen direnean. 

· Osteoporosia egon ohi da (hezurren deskaltzifikazioa) osteoblastoen funtzioa eta osteoide proteikoaren sintesia gutxiagoturik daudelako (baita osteoklastoen funtzioa areagoturik dagoelako ere). Gainera, gehiegizko kortisolak kaltzioaren birxurgapena inhibitzen du hesteetan eta kaltziuria areagotzen du giltzurrunean. Horregatik ez da hiperkaltzemiarik gertatzen Cushing-en sindromean. Osteoporosiaren ondorioz oso ohikoak dira hezur-haustura espontaneoak (kolperik jaso gabe), batez ere saihets-hezurretan, izterrezurrean eta bizkar-ornoetan. Bizkar-ornoen hausturak direla eta, zifosia eta garaieraren jaitsiera gerta daitezke. Oro har, hezurretako minaren eta giltzurruneko litiasiaren sorkuntzan osteoblastoen funtzioaren gutxiagotzeak zerikusi handia du.

· Cushing-en sindromea umeetan gertatuz gero, oso tipikoa da hazkundea geldotzea, anabolismo proteikoa (proteinogenesia) gutxiturik dagoelako, kortisolak GHaren jariapena inhibitzen duelako eta somatomedinaren ekintzak oztopatzen dituelako.

2) Larruazala 
· Larruazala oso fina eta leuna da eta aurpegiaren masailak gorrixkak dira. Oso ohikoak dira ekimosiak eta hematomak, askotan  kolperik jaso gabe. Horretaz gain, oso tipikoak dira larruazaleko ardo-koloreko ildaskak, batez ere sabelaldearen beheko partean, izterren hasieran, besapean eta bularretan. Gainera, zaurien orbantze-prozesua zaildurik dago. Hori guztia kapilarren ahultasunaren seinalea da, odol-hodien inguruko ehun konektiboa txarto osatzen delako, fibroblastoak gutxiturik daudelako eta kolagenoaren sintesia inhibituta dagoelako.

· Androgenoen produkzioaren igoeraren ondorioz hirsutismoa agertu ohi da emakumezkoetan (hirsutismoa ile sendoaren agerpena da normalean androgenoek eragina duten zonaldeetan, hau da, goiko ezpainaren gainean, bizarraren zonaldean, titiburuen inguruan, toraxeko erdiko zonaldean, baita gorputz-adarretan ere). Arrazoi beragatik aknea agertu ohi da emakumezkoetan.

3) Nerbio-sistema
Kortisolaren gehiegikeriak eragin handiak izan ohi ditu esparru psikikoan: suminkortasuna, emoziozko labilitatea, loezina, depresioa, eta batzuetan psikosiak.

4) Zirkulazio-aparatua
Hipertentsio arteriala gertatu ohi da. Horren zergatia bikoitza da: alde batetik kortisolak nolabaiteko eragin mineralokortikoidea duelako; hori dela eta, sodioaren eta uraren birxurgapena areagoturik daude eta bolemia zirkulatzailea handitzen da. Bestetik, kortisolak odol-hodien katekolaminekiko erantzuna areagotzen duelako. Hipertentsio arterialak bihotz-gutxiegitasuna sor dezake.

5) Ugalaparatua
Androgenoen igoeraren ondorioz oligomenorrea edo amenorrea gerta daitezke emakumezkoetan, eta batzuetan libidoaren jaitsiera. Androgenoen jariapena altu egon ohi da giltzurrungaineko adenometan, baina batez ere giltzurrungaineko kartzinometan. Androgenoen kopurua oso altua denean, birilizazioa gerta daiteke (ahots baxua, megaklitorisa....).

6) Giltzurruna
Kortisolak eragiten duen hiperkaltziuriaren ondorioz giltzurruneko litiasiak suerta daitezke.

7) Odola: poliglobulia, leukozitosia, eosinopenia eta linfopenia.

8) Immunitate-sistema
Glukokortikoideek nolabaiteko immunoeskasia eragiten dute; horren ondorioz, gaixoek infekzioak jasateko joera handiagoa dute (tuberkulosia, larruazaleko mikosiak...). Gainera, hanturazko-erreakzioak eta sukarra maskara daitezke.

9) Metabolismoa
· Lipidoen metabolismoaren aldaketak ez dira ondo ezagutzen, baina ondo ezaguna da glukokortikoideek gantzaren birkokapen zentripetoa eragiten dutela. Hori dela eta, gaixo horien loditasuna gorputz-enborrean nabaritzen da batez ere, eta gorputz-adarrak, berriz, oso meheak dira. Bestetik, gantzak aurpegian, garondoan eta klabikula gaineko hobian ezartzeko joera du; horren ondorioz, Cushing-en sindromearen bi zeinu fisiko oso tipikoak agertuko dira: ilargi betearen itxurako aurpegia eta bufaloaren konkorra.

· Neoglukogenesiaren igoeraren ondorioz eta intsulinarekiko erresistentzia dela eta (hiperintsulinismoa dago), hipergluzemia ager daiteke. Diabetes mellitusa baino sarriago karbonozko hidratoekiko intolerantzia gertatu ohi da. 

10)  Bestelakoak
Kortisolak begi barneko presioa handitzen du.

Cushing-en sindromean heriotzaren arrazoirik ohikoenak hipertentsioak eragin dezakeen bihotz-gutxiegitasuna eta infekzioak izan ohi dira.

Bestetik, esan behar da ACTH ektopikoak eragindako Cushing-en sindromearen bilakaera oso azkarra dela. Cushing ektopikoan badaude beste adierazpen kliniko berezi batzuk, ACTH eta glukokortikoideak izugarri altu daudelako, besteak beste:

· Hiperpigmentazioa (gehiegizko ACTHarengatik)

· Alkalosi metabolikoa eta hipopotasemia (eragin mineralokortikoideagatik). Batzuetan horren ondorioz tetania  ager daiteke

· Astenia oso larria eta pisu-galera. Cushing ektopikoan, neoplasiaren eragin anorexigenoa dela eta, ez ohi da loditasun zentripetorik antzematen.

13.irudia

c) Diagnostikoa
Lehenengo eta behin, Cushing-en sindrome baten aurrean gaudela baieztatu beharko dugu, eta baieztatu eta gero, etiologia ikertu.

a) Cushing-en sindromearen diagnostikoa baieztatu
Egin behar den lehenengo proba diagnostikoa Nugent-en testa da. Positiboa izanez gero Cushing-en sindromea izateko probabilitatea oso altua da, baina ez da ziurra, proba horrek positibo faltsu asko duelako. Oso lagungarria izango da kortisoluria neurtzea: 24 orduko kortisoluria 100 mcg baino altuagoa bada, diagnostikoa baieztaturik egongo da. Hala ere, zeharo baieztatzeko dexametasonaren supresio ahularen testa egingo dugu. Azken proba honek zeharo baieztatuko du diagnostikoa (nahiz eta proportzio txiki batean ere positibo faltsuak eman, batez ere alkoholismoa edo depresioa dagoen kasuetan).

b) Etiologiaren ikerketa


Hasiera batean ACTH neurtuko dugu plasman eta sabelaldeko OTA egingo dugu:

· ACTH oso baxu edo zeharo inhibituta baldin badago eta OTAn                         giltzurrungaineko guruinetan albo bateko tumorea badago, Cushing-en sindromea giltzurrungaineko adenoma edota kartzinomagatik izango da, eta ez dugu proba gehiagorik egingo tratatu baino lehen.

· ACTH normal edo altu egonez gero eta OTAn giltzurrungaineko guruinak normalak badira edo biak hiperplasiaturik badaude, bi aukera izango dugu: Cushing-en gaixotasuna edo ACTH ektopikoa. Zenbat eta altuago egon ACTHaren maila plasmatikoak eta zenbat eta handiagoak izan guruinak, orduan eta handiagoa izango da Cushing ektopikoaren probabilitatea.

Aurreko biak desberdintzeko dexametasonaren supresio indartsuaren proba egin beharko da (dexametasonaren dosi altuak eman): kortisolaren jariapena jaisten bada, Cushing-en gaixotasuna izango da (ACTH ektopikoa ez da inhibitzen nahiz eta dexametasonaren dosi altuak erabili). Beraz, dexametasonaren proba indartsuak ez du balio Cushing-en sindromearen diagnostikoa egiteko, baizik eta horren etiologia kokatzeko behin diagnostikoa egin eta gero. 

Zalantzak egonez gero, CRHaren proba egingo dugu: kortisola igotzen bada Cushing-en gaixotasuna izango da (gainerako kasuetan ez da igoko).

Sinu petrosoen kateterismoa ere baliagarria da Cushing-en gaixotasuna eta Cushing ektopikoa desberdintzeko, baita Cushing-en gaixotasuna izanez gero adenoma hipofisarioa ezkerraldean edo eskuinaldean kokatzen den jakiteko ere (batzuetan mikroadenoma hipofisarioak oso txikiak dira eta EMNan ez dira ondo ikusten).

Cushing-en sindromea eta pseudocushing delakoa bereiztu behar dira. Pseudocushing horretan alkoholismoa eta depresioa sartzen dira. Alkoholismoaren kasuan adierazpen klinikoak eta pertsonen itxura Cushing-en sindromearenak bezalakoak izan ohi dira (alkoholak ACTHaren jariapena estimulatzen du eta kortisolaren katabolismoa gutxitzen du) eta Nugent-en testa eta dexametasonaren supresio ahula positiboak izan daitezke (positibo faltsuak). Depresioaren kasuan gauza bera gertatu ohi da, baina adierazpen klinikorik gabe (Cushing-en sindromearen fenotiporik gabe).

3.2. MINERALOKORTIKOIDEEN JARIAPENAREN HIPERFUNTZIOA EDO HIPERALDOSTERONISMOA
Mineralokortikoideen gehiegikeriaren oinarrizko adierazpen klinikoa hipopotasemia da. Mineralokortikoideen gehiegikeria hiru motatakoa izan daiteke:

A. Hiperaldosteronismo primarioa 

B. Hiperaldosteronismo sekundarioa

C. Beste mineralokortikoide batzuen gehiegikeria
a) HIPERALDOSTERONISMO PRIMARIOA

a) Etiologia
1) Aldosterona jariatzen duen giltzurrungaineko adenoma: Conn-en sindromea.  (hiperaldosteronismo primario guztien % 70)

Adenoma horiek, gehienetan, glukokortikoideak edo androgenoak jariatzen dituzten adenomen aldean, txikiak dira (0,5-2 cm). Conn-en sindromean geruza glomerulosoaren kartzinomak oso arraroak dira.

2) Albo bietako hiperplasia nodularra  (geruza glomerulosoaren hiperplasia da). Geruza glomerulosoaren hiperplasia faktore trofikoren baten gehiegikeriagatik gertatzen dela uste da.

3) Dexametasonak zuzentzen duen hiperaldosteronismo primario familiarra (Sutherland-en sindromea).
Normalean, desoxikortikosterona aldosterona bihurtzen duen entzimaren genea ez da aktibatzen ACTHaren eraginez, baina gaixotasun horretan, gene horren akats baten ondorioz, geruza faszikulatuan ACTHak gene hori aktibatzen du eta aldosterona sortzen da. Dexametasonak, ACTH inhibitzen duenez, arazoa konpontzen du.

b) Fisiopatologia eta klinika
Aldosteronaren gehiegikeriak sodioaren birxurgapena eta potasioaren eta hidrogenionen jariapena eragingo ditu urruneko tubulu bihurgunetsuan:

· Sodioaren eta uraren birxurgapenaren ondorioz bolemia handituko da; horrek hipertentsio arteriala ekarriko du, eta batzuetan, hipernatremia. Nahiz eta bolemia altu egon, normalean ez da edemarik antzematen (hipertentsioak ez badu bihotz-gutxiegitasuna sortu, behintzat), hiperbolemiari erantzunez faktore natriuretikoaren jariapena dela eta, sodioaren birxurgapena gutxiagotzen delako hurbileko tubulu bihurgunetsuan (horri "ihesa-fenomeno" deritzo).  

Hala ere, hipertentsio arteriala dagoen kasu guztietan ez da hiperaldosteronismoa susmatu behar; kontuan hartu behar dugu hipertentsio arterial gehienak esentzialak direla eta hiperaldosteronismo primarioak hipertentsio arterial guztien % 1 baino ez duela osatzen.

· Potasioaren jariapenaren ondorioz (potasio asko galtzen da gernuan) hipopotasemia egongo da; horrek muskuluen ahultasuna eragingo du. Bestetik, hipopotasemia dagoenean tubulu biltzaileak ADHari erantzuteko ahalmena galtzen du. Beraz, giltzurrunak gernu kontzentratuak sortzeko zailtasuna izango du, eta poliuria eta polidipsia ager daitezke. 

· Hipertentsioa eta hipopotasemiarekin batera, hiperaldosteronismo primarioaren hirugarren ezaugarri oso tipikoa alkalosi metabolikoa da. Alkalosi metaboliko horren mekanismoa anitza da:

· Aldosteronak hidrogenioien jariapena areagotzen du.

· Aldosteronak amonioaren jariapena ere eragiten du.

· Hipopotasemiaren ondorioz zelulek potasioa kanporatuko dute plasmara hidrogenioien truke.

Alkalosiak kaltzio ionikoa jaitsi dezake eta tetania ager daiteke.

c) Diagnostikoa
Hiperaldosteronismo primarioa susmatu egin behar da hipertentsioa eta hipopotasemia daudenean. Oso inportantea da kontuan hartzea hipertentsioa duten gaixo askok diuretikoak hartzen dituztela tratamendu moduan, eta diuretiko horiek hipopotasemia eragin dezaketela. Ikertzen hasi baino lehenago, baieztatu beharko dugu hipopotasemiaren arrazoia diuretikoak ez direla.

Hiperaldosteronismo primarioaren diagnostikoa egiteko daturik inportanteenak  honako hauek dira:

· Erreninaren aktibitate plasmatikoa (ARP)  oso baxu dago (inhibituta dago aldosteronaren gehiegikeriaren ondorioz), eta furosemida eta ibiltzeko proba egin eta gero (estimulazio-proba) errenina ez da igoko, zeharo inhibituta dagoelako.

· Aldosterona altu egon ohi da plasman, eta ez da jaisten suero salinoa injektatu eta gero (supresio-proba).

Hiperaldosteronismo primarioaren diagnostiko etiologikoa egiteko sabelaldeko OTA eta iodo-kolesterola erabiliz egindako gammagrafia baliagarriak dira, adenoma ala hiperplasia dagoen antzemateko.

b) HIPERALDOSTERONISMO SEKUNDARIOA

Hiperaldosteronismo sekundarioan aldosterona altu dago, baina arrazoia erreninaren igoera da; erreninak angiotentsinaren igoera eragiten du. Beraz, hiperaldoteronismo sekundarioan, primarioan ez bezala, errenina altu dago.

Erreninaren igoera sor dezaketen zergatirik inportanteenak honako hauek dira:

a) Hipertentsioa eragiten duten egoera batzuk
· Hipertentsio baskulorrenala (giltzurrun-arteriaren estenosiagatik)

· Giltzurruneko gutxiegitasuna

· Errenina jariatzen duten tumore batzuk (nahiko arraroak)

b) Edemak dituzten gaixo batzuetan (presio hidrostatikoaren igoeragatik edo presio onkotikoaren jaitsieragatik: adibidez, bihotz-gutxiegitasuna, zirrosia... ).

Edemak daudenean (edozein arrazoirengatik) bolemia eraginkorra baxu dago, likidoa interstiziora pasatu delako. Bolemiaren jaitsiera horrek errenina-angiotentsina sistema aktibatuko du, eta aldosterona jariatuko da. Egia esan, hiperaldosteronismo sekundarioa bolumen-galera dagoen egoera guztietan gertatzen da konpentsazio moduan. Uraren eta sodioaren birxurgapenaren ondorioz bolemia zuzendu egin beharko litzateke, baina edema eragin zuen kausa mantentzen bada, likidoa berriro pasatuko da interstiziora, hiperaldosteronismo sekundarioa eta edemak jarraituz. Egoera horietan guztietan, aurreko kasuetan ez bezala, ez ohi da hipertentsio arterialik gertatzen.

c) Beste mineralokortikoide batzuen gehiegikeria

1) Desoxikortikosterona jariatzen duen giltzurrungaineko adenoma
2) 11-(-hidroxiesteroide deshidrogenasaren sortzetiko eskasian, kortisolak aldosteronaren errezeptorea estimulatzen du, kortisola kortisona bihurtzen ez delako. Kontuan hartu behar da, entzima horren sortzetiko eskasiaz gain, erregalizak ere entzima hori inhibitzen duela.

3) Hiperkortisolismo oso larrietan, kortisolaren kantitatea oso handia denean, 11-(-hidroxiesteroide deshidrogenasak ezin izango du kortisol guztia kortisona bihurtu, eta kortisolak errezeptore mineralokortikoidea estimulatuko du.

Kasu horietan guztietan, bolemiaren igoerak errenina inhibituz aldosteronaren kontzentrazio plasmatikoen jaitsiera ekarriko du.

3.3 ANDROGENOEN JARIAPENAREN HIPERFUNTZIOA
Giltzurrungaineko azalak androgeno gehiegi jaria dezake kasu hauetan:

a) Androgenoak jariatzen dituen giltzurrungaineko tumorea
Egoera hori, gehienetan, Cushing-en sindromean gertatzen da, hau da, kortisola jariatzeaz gain androgenoak jariatzen dituen giltzurrungaineko adenoma edo kartzinoma dagoenean (tumore batzuek androgenoak jariatzen dituzte batez ere).
b) Giltzurrungaineko azalaren hiperplasia (ACTHaren igoeragatik)

   ACTHaren igoera izan daiteke:

1) Hartutakoa
Dakigunez, ACTHaren igoera Cushing-en gaixotasunean eta Cushing ektopikoan gertatzen da.

2) Giltzurrungaineko sortzetiko hiperplasia
Sindrome horren barruan autosomiko azpirakorrak diren gaixotasun genetiko batzuk sailkatzen dira. Kortisolaren sintesirako beharrezkoak diren entzima batzuk faltan daudenez, kortisolaren jaitsierak ACTHaren jariapena eragingo du.

ACTHak giltzurrungaineko azalaren hiperplasia eragingo du eta blokeo entzimatikoa baino lehenago dauden aitzindarien jariapena handituko da (tartean, androgenoen jariapena ere). Batzuetan, blokeo entzimatikoa partziala baino ez denean, ACTHaren igoerak kortisolaren jariapena normala izatea lortuko du (gutxienez  estresik gabeko egoeretan), baina androgenoak eta beste aitzindari batzuk igotzearen kontura. 

Giltzurrungaineko sortzetiko hiperplasian 3 entzima hauen eskasiak sartzen dira: 21-hidroxilasa (ohikoena), 11-SYMBOL 98 \f "Symbol"-hidroxilasa eta 3-SYMBOL 98 \f "Symbol"-hidroxiesteroide deshidrogenasa.

Entzimaren eskasia oso nabaria bada, emakumezkoen pseudohermafroditismoa delako sindromea eragingo du emakumezkoetan: gehiegizko  androgenoek fetu femeninoan baginaren eta uretraren fusioa eragingo dute, megaklitorisa agertuko da, eta pubertaroan birilizazioa gertatuko da (gizonezkoen bigarren mailako sexu-karaktereak, hirsutismoa...). Gainera, androgenoen ondorioz hazkundea oso azkarra izango da, baina epifisiak oso goiz itxiko dira, eta azkenean garaiera baxua izango da. Defizita oso nabaria ez bada, emakumezkoen pseudohermafroditismoa ez da gertatuko, eta edukiko dugun adierazpen kliniko bakarra hirsutismoa izan daiteke.

Diagnostikoa egiteko oso datu baliagarria 17-OH-progesterona plasmatikoa altu dagoela izaten da, 21-hidroxilasaren eskasiaren kasuan.

IV. GILTZURRUNGAINEKO AZALAREN HIPOFUNTZIOA: GILTZURRUNGAINEKO GUTXIEGITASUNA
Giltzurrungaineko gutxiegitasuna glukokortikoideen, mineralokortikoideen eta androgenoen jariapen urria da. Gehienetan hiru esteroide horien falta dago, baina geroago ikusiko dugun moduan, kasu berezi batzuetan, batzuen eskasia baino ez da egongo. Horren adibidea geroago aztertuko dugun hipoaldosteronismoa da. 

Glukokortikoideak ezinbestekoak dira bizitzeko; horregatik, giltzurrungaineko gutxiegitasuna oso larria izan daiteke tratatu ezean.

4.1 GILTZURRUNGAINEKO GUTXIEGITASUNAREN ETIOLOGIA
Zergatiak bi multzotan sailka daitezke:

a) Giltzurrungaineko gutxiegitasun primarioa (Addison-en gaixotasuna)
Arazoa giltzurrungaineko guruinean bertan kokatzen da.

b) Giltzurrungaineko gutxiegitasun sekundarioa
Arazoa ACTHaren jariapen urria da, hipotalamo-hipofisiaren hutsegiteagatik.

**************************************************************

a) Giltzurrungaineko gutxiegitasun primarioa (Addison-en  gaixotasuna)
Addison-en gaixotasunaren kasuen % 90 aipatuko ditugun lehenengo bi zergatiengatik gertatzen dira. Gainerako kausak nahiko arraroak dira.

1) Tuberkulosia
Hauxe da zergatirik ohikoena, nahiz eta herri aurreratuetan geroago aipatuko dugun arrazoi autoimmunea garrantzi handiagoa irabaziz joan.

Tuberkulosiak jota dauden giltzurrungaineko guruinak hasiera batean handituta daude eta azala eta muina kaseumez beteta daude. Denborarekin, txikituz eta kaltzifikatuz  joango dira.

2) Adrenolisi autoimmunea
Giltzurrungaineko guruinen eraso autoimmunean azala baino ez da kaltetzen. Hala ere, muin barneko kortisolaren kontzentrazio baxuak, denborarekin, adrenalinaren ekoizpen urria ekar dezake muinean. Hasiera batean linfozito asko aurkitzen dira, baina poliki-poliki, guruinen azala fibrosatuz joango da.

Batzuetan, adrenolisi autoimmunea beste gaixotasun autoimmune batzuekin batera agertzen da, sindromeak osatuz: eskasia endokrino anitzeko sindromeak edo guruin anitzeko sindrome autoimmuneak. Sindrome horiek bi motatakoak izan daitezke:

· 1. mota: giltzurrungaineko gutxiegitasun autoimmunea +                              hipoparatiroidismo autoimmunea + kandidiasia mukosetan. Sindrome hau autosomiko azpirakorra da eta ume eta gazteetan ikusten da.

· 2.  mota: giltzurrungaineko gutxiegitasun autoimmunea + Hashimoto-ren tiroiditisa + 1. motako diabetes mellitusa. Sindrome honen adierazpen klinikoak beranduago agertu ohi dira. Autosomiko gainartzailea da eta HLArekin erlazionatzen da.




Ondoren aipatuko ditugun zergatiak nahiko arraroak dira:

3) Giltzurrungaineko guruinetan kokatzen diren metastasiak

4) Infekzioak

Adibidez, GIBak eragindako infekzioan birusak berak edota immunoeskasiak eragindako infekzio oportunistek giltzurrungaineko guruinak kalte ditzakete.


5) Odoljarioak


Kontsumo-koagulopatia gertatzen denean, adibidez meningitis meningokozikoan, giltzurrungaineko guruin bietan odoljarioa suerta daiteke. Horri Waterhouse-Friderichsen-en sindromea esaten zaio eta giltzurrungaineko gutxiegitasun akutu oso larria eragin ohi du.

6) Adrenoleukodistrofia eta adrenomieloneuropatia
Gaixotasun desmielinizatzaile hereditarioak dira.

7) Iatrogenoa 

· Giltzurrungaineko guruin bien erauzketa (albo bietako suprarrenalektomia).

· Farmako batzuek kortisolaren sintesian aritzen diren entzimak inhibitzen dituzte (ketokonazolak, adibidez), beste batzuek kortisolaren katabolismoa handitzen dute (rifampizinak, adibidez) eta beste batzuk toxikoak dira (mitotanea, adibidez).

8) Giltzurrungaineko sortzetiko hiperplasia
Lehen aipatu den moduan, sindrome honetan kortisolaren sintesirako beharrezkoa den entzimaren bat falta da. ACTHaren igoeraren ondorioz kortisolaren sintesia handitzen denez, gehienetan ez da giltzurrungaineko gutxiegitasunaren adierazpenik egongo, baina estres-egoeretan kortisolaren sintesia behar baino urriagoa izan daiteke. Sindrome honetan kortisolaren gutxiegitasuna dago, baina androgenoen gehiegikeria.

9) Amiloidosia
10)  Giltzurrungaineko guruinen hipoplasia edo aplasia
11)  ACTHarekiko erresistentzia familiarra: arazoa ACTHaren errezeptorean datza.

b) Giltzurrungaineko gutxiegitasun sekundarioa eta tertziarioa
ACTHaren eskasia dagoenean (zergatia hipofisian edota hipotalamoan kokatzen delako) geruza faszikulatua eta erretikularra atrofiatu egingo dira, baina geruza glomerulosoa ez, errenina-angiotentsinaren menpe dagoelako. Beraz, giltzurrungaineko gutxiegitasun sekundarioan eta tertziarioan ez da mineralokortikoideen faltarik gertatzen.

Giltzurrungaineko gutxiegitasun sekundarioaren eta tertziarioaren kausak hiru multzotan saika daitezke:

1) Kortikoide exogenoek eragindako supresioa (giltzurrungaineko gutxiegitasun tertziarioaren zergatirik ohikoena)

Kortikoideak gaixotasun askoren tratamendurako erabiltzen dira; dosi altuetan eta luzaroan erabiliz gero, CRHaren eta ACTHaren jariapena inhibituta egongo da. Tratamendua hartzeari bat-batean utziz gero, ardatz hipotalamo-hipofisarioak errekuperatzeko denbora beharko du (hilabeteak) eta bitartean giltzurrungaineko gutxiegitasuna gertatuko da.

2) Kortikoide endogenoek eragindako supresioa
Kortisolaren gehiegizko jariapena egon denean (Cushing-en sindromea), tratatu eta gero (adenoma hipofisarioa edo giltzurrungaineko adenoma erauzi eta gero) ardatz hipotalamo-hipofisarioak denbora beharko du bere onera bueltatzeko.

3) Hipotalamo-hipofisiaren patologia
· Hipopituitarismoaren arrazoi guztiak

· Arraroa da ACTHaren eskasia baino ez egotea (normalean gainerako hormona hipofisarioen eskasia dago ACTHaren eskasiarekin batera), baina hipofisitis autoimmune delako gaixotasun arraro batean ACTHaren eskasia soila egon ohi da.

4.2 GILTZURRUNGAINEKO GUTXIEGITASUNAREN KLINIKA
Giltzurrungaineko gutxiegitasuna, gehienetan, kronikoa da eta adierazpen klinikoak poliki-poliki agertzen dira, baina esteroideen defizita oso azkar ezartzen bada edota estres-egoera gogorra jasan behar bada, giltzurrungaineko gutxiegitasun akutua gerta daiteke. Giltzurrungaineko gutxiegitasun akutua oso egoera larria da. Giltzurrungaineko gutxiegitasun akutua honako egoera hauetan ager daiteke:

· Giltzurrungaineko gutxiegitasun kronikoaren agudizazioa (estresagatik edo kortisolaren sintesia gutxitzen duten farmakoak erabiltzeagatik).

· Giltzurrungaineko guruinak bat-batean suntsitzen direlako (odoljarioa), baita hipofisiaren bat-bateko suntsipenagatik ere (apoplexia hipofisarioa).

· Glukokortikoideen tratamendu kronikoari bat-batean uzteagatik.

Giltzurrungaineko gutxiegitasun kronikoan adierazpenik gabeko fase subklinikoa dago; fase horretan guruinaren jariapenari eusten zaio, baina bere erreserba funtzionala baxua denez erraz desoreka daiteke. Guruinaren % 90 suntsitu denean, aldiz, sindromearen adierazpen klinikoak ageriak izango dira. Giltzurrungaineko gutxiegitasunaren hasierako adierazpen klinikorik inportanteenak honako hauek dira:

a) Larruazala eta mukosak
Giltzurrungaineko gutxiegitasun primarioan ACTH oso altu dago; ACTHaren igoera giltzurrungaineko gutxiegitasun primarioan agertzen den lehenengo fenomenoa da. ACTHak nolabaiteko eragin melanozitoestimulatzailea du. Gainera, ACTHarekin batera MSH jariatu ohi da. Horren ondorioz, hiperpigmentazioa agertzen da. Horregatik, garai batean gaixo horiei Addison-en beltzaranak esaten zitzaien. Hiperpigmentazioa nabariagoa izan ohi da flexio-zonaldeetan (hazkoskorretan, ukondoetan...), eguzkitan egon ohi diren zonaldeetan (aurpegian, lepoan, eskuetan...), titi-areolan eta ahoaren mukosan. Hiperpigmentazioa bakarrik agertzen da ACTHaren igoera geldoa denean, hau da, giltzurrungaineko gutxiegitasun primario kronikoan.

Gaixo batzuek hiperpigmentazioaz gain bitiligoa dute (pigmentaziorik gabeko zonaldeak, batez ere eskuetan eta ahoaren inguruan). Bitiligoaren patogenia autoimmunea da. Beraz, Addison-en gaixotasunarekin batera bitiligoa agertuz gero, Addison-en gaixotasunaren etiologia ere autoimmunea dela susmatuko dugu.

Giltzurrungaineko gutxiegitasun sekundarioan ez dago hiperpigmentaziorik (are gehiago, batzuetan gaixoak ez dira lehen bezain beltzaran jartzen eguzkitan egotean).

b) Adierazpen orokorrak
· Astenia, batez ere arratsaldean eta estresarekiko tolerantzia txarra.
· Anorexia eta pisu-galera (anorexiagatik eta zelulaz kanpoko likidoaren gutxitzeagatik)

c) Digestio-aparatua
Gorakoak, beherakoak eta sabelaldeko mina oso tipikoak dira, baina haien                     fisiopatologia ez da ondo ezagutzen.

d) Zirkulazio-aparatua
Hipotentsioa agertu ohi da, batez ere hipotentsio ortostatikoa (zutik jartzean). Hipotentsioa azaltzen da aldosteronaren defizitaren ondorioz bolemia jaisten delako, baita glukortikoideek odol-hodien katekolaminen aurreko erantzuna areagotzen dutelako ere. Hipotentsioa ez da hain ohikoa giltzurrungaineko gutxiegitasun sekundarioan, aldosteronaren faltarik ez dagoelako. Giltzurrungaineko gutxiegitasun primarioan, aldosteronaren eskasiagatik eta bolemiaren jaitsieragatik errenina altu dago.
Bihotza txikia izan ohi da: tanta-itxurako bihotza.

e) Ugalaparatua
Androgenoen eskasiagatik gorputzaren ilea eror daiteke, batez ere besapeetan eta genitaletan (gizonezkoetan erorketa hori ez da gertatzen gonadetako androgenoak dituztelako). Defizita oso nabaria bada, amenorrea gerta daiteke emakumezkoetan, eta gizonezkoetan inpotentzia, baina ez da oso ohikoa.

f) Odola

Anemia normozitikoa, neutropenia, eosinofilia eta linfozitosia agertu ohi dira glukokortikoideen eskasiagatik.

g) Metabolismoa
Baraualdi luzeen ostean (goizean altxatu bezain laster, adibidez) hipogluzemia izateko joera dago (zorabioak, dardara...), kortisolaren eskasiagatik neoglukogenesia, hau da, gibelaren glukosaren ekoizpena, gutxiagoturik dagoelako eta intsulinarekiko erantzuna handiagoturik dagoelako.

Aldosteronaren faltagatik hiponatremia, hiperpotasemia eta azidosi metabolikoa ager daitezke, baina bakarrik giltzurrungaineko gutxiegitasun primarioan. Urea altu egon ohi da. Gaixo batzuek janari gaziak jateko joera azaltzen dute.

Asteniak, anorexiak, hipotentsio ortostatikoak eta hipogluzemiak osatzen dute giltzurrungaineko gutxiegitasunaren laukote tipikoa.

Giltzurrungaineko gutxiegitasun akutua oso larria izan daiteke. Adierazpen klinikoak honako hauek dira: goragaleak, gorakoak, muskuluen ahulezia oso nabaria, hipotentsio larria, beherakoa, sabelaldeko mina, eta askotan, sukarra, deshidratazioa, hipogluzemia, shocka eta kontzientzia-mailaren jaitsiera.

Giltzurrungaineko gutxiegitasun sekundarioaren adierazpen klinikoak primarioarenak bezalakoak dira, baina:

· Ez dago hiperpigmentaziorik

· Hipotentsioa ez da hain ohikoa.

· Ez dago hiponatremiarik, hiperpotasemiarik ezta azidosi metabolikorik ere.

4.3 GILTZURRUNGAINEKO GUTXIEGITASUNAREN DIAGNOSTIKOA
Giltzurrungaineko gutxiegitasunaren susmoa dugunean kortisolaren maila plasmatiko basalak eta kortisoluria ez dira nahikoak diagnostikoa egiteko: estimulazio-probak egin beharko ditugu.

ACTH injektatu eta gero kortisola ez bada igotzen, giltzurrungaineko gutxiegitasuna dagoela baieztatzen da (beste aukera bat intsulina-hipogluzemia izango da). Teorian, giltzurrungaineko gutxiegitasun sekundarioan kortisola igo beharko litzateke, baina gehienetan ez da igotzen, guruinen errezeptoreak (luzaroan ACTHrik gabe) erregeneratu egin behar direlako. ACTHaren dosi handiagoak bi egunetan injektatuz gero kortisola igotzen bada, defizita sekundarioa edo tertziarioa izango da.

Behin ACTH soilaren proba negatiboa suertatu eta gero (kortisola igo ez), diagnostikoa baieztatu egin da; ACTH plasmatikoa oso altu egonez gero zergatia primarioa izango da.  Sabelaldeko OTAn guruinak kaltzifikaturik edo oso handituta badaude kausa tuberkulosia dela susmatuko dugu. Odolean autoantigorputz antisuprarrenalak egonez gero, etiologia autoimmunea izango da. 

ACTH plasmatikoa normal edo baxu egonez gero, lehen aipatutako ACTHaren test luzea egingo da; erantzuna egonez gero, gutxiegitasuna sekundarioa edo tertziarioa izango da. CRHaren testaren bidez sekundarioa ala tertziarioa den jakingo dugu.  

V. HIPOALDOSTERONISMOA
Hipoaldosteronismoan mineralokortikoideen eskasia baino ez dago, baina glukokortikoideen eta androgenoen jariapena normala da.

5.1 HIPOALDOSTERONISMOAREN ETIOLOGIA
a) Hipoaldosteronismo primarioa

Nahiz eta erreninaren eta angiotentsinaren balio plasmatikoak normalak izan, geruza glomerulosoan aldosteronaren sintesia oztopatzen duen arazoren bat dago. Honako egoera hauetan gerta daiteke:

· Giltzurrungaineko gutxiegitasun primario osoaren lehenengo faseetan, oraindik geruza faszikulatua eta erretikularra kaltetu ez badira.

· Kostikosterona aldosterona bihurtzen duen entzimaren sortzetiko eskasia.

· Klorbutanola toxikoa da geruza glomerulosoan (klorbutanola erabili ohi da heparinen kontserbatzaile moduan).

b) Angiotentsinaren eskasiak sortutako hipoaldosteronismoa
Halako bi hipoaldosteronismo mota daude:

1) Hiperreninemikoa
Angiotentsinaren entzima bihurtzailearen inhibitzaileak hartzen dituzten gaixoetan gertatzen da.

2) Hiporreninemikoa
Zergatia aparatu justaglomerularrean datza. Giltzurruneko gutxiegitasuna eta neuropatia autonomikoa azaltzen dituen diabetes mellitus oso aurreratuan gertatu ohi da, baita erreninaren askapena eragozten duten farmakoak hartzeagatik ere (beta-blokeatzaileak, kaltzioaren antagonistak...). Mineralokortikoideak hartzen dituzten gaixoetan ere aldosteronaren eta erreninaren maila plasmatikoak baxuak dira, baina halakoetan ez da hipoaldosteronismoaren adierazpenik egongo.

c) Pseudohipoaldosteronismoa

Zelula periferikoek (urruneko tubulu bihurgunetsuko zelulek) aldosteronarekiko erresistentzia azaltzen dute, baina aldosterona odol periferikoan altu dago. Aldosteronaren errezeptorearen sortzetiko akatsengatik edo errezeptorea blokeatzen duten farmakoengatik gerta daiteke.

5.2 HIPOALDOSTERONISMOAREN FISIOPATOLOGIA ETA ADIERAZPEN KLINIKOAK
Aldosteronaren eskasiak hiperpotasemia eta azidosi metabolikoa eragiten ditu. Batzuetan hipotentsio ortostatikoa ager daiteke, baina giltzurruneko gutxiegitasuna duten gaixoengan hipertentsioa egon ohi da.

GILTZURRUNGAINEKO MUINA

I. BERRIKUSTE ANATOMOFISIOLOGIKOA

Muineko zelulak nerbio-sistema sinpatikoaren zelula postganglionarrak bezalakoak dira, eta haien jatorri enbriologikoa nerbio-gandorra da. Horrela, giltzurrungaineko muinaren zelulek eta nerbio-sistema sinpatikoaren zelula postganglionarrek sistema sinpatiko-kromafina osatzen dute. Giltzurrungaineko muinaren zelulak pikorrez beteta daude, eta kromoarekiko afinitatea dute (kromato potasikoarekin kontaktatzean oxidatu egiten dira eta kolore marroixka hartzen dute). Horregatik, zelula kromafin deitzen zaie. Nerbio-sistema sinpatikoaren zelula postganglionarrek, aldiz, ez dute erreakzio hori azaltzen, katekolaminen kontzentrazio txikiagoa baitute.

Zelula kromafinak, giltzurrungaineko muinean egoteaz gain, aortaren alboetan kokatzen dira paragongoilak osatzen. Paragongoilen artean badago bat beheko arteria mesenterikoaren mailan aurkitzen dena, eta besteak baino nabariagoa dena: Zuckerland-en organoa.

Karotidan eta glomus jugularrean ere zelula kromafinak badaude, baina haien jatorriak ez du zerikusirik sistema sinpatiko-kromafinarekin, eta ez dute funtzio bera betetzen. Hala ere, zelula horietan, batzuetan, katekolaminak jariatzen dituzten tumoreak sor daitezke.

Katekolaminak 3,4-hidroxifenil taldea duten amina biogenoak dira: adrenalina, noradrenalina eta dopamina. Nerbio-sistema sinpatikoaren zelula postganglionarrek noradrenalina askatzen dute, baina horretatik kantitate txiki bat baino ez da zirkulaziora heltzen (efektuak lokalak dira). Beraz, noradrenalina horrek ez ditu betetzen hormona baten urrutiko efektuak. Adrenalina giltzurrungaineko muinean sintetizatzen da batez ere, eta zirkulaziora askatzen da urrutiko efektuak gauzatzeko (hormona bat bezala aritzen da zentsu guztietan). Egoera fisiologikoetan giltzurrungaineko muina zirkulazioaren noradrenalinaren % 2-8 baino ez du sortzen, baina hipogluzemia dagoenean, izugarri handitzen da muinak sortzen duen noradrenalina kopurua. Katekolaminak muineko zeluletan besikuletan gordeta egoten dira. Katekolaminen sintesia 21. irudian azaltzen da:

Tirosin hidroxilasa sintesiaren entzima mugatzailea da katekolaminen erregulazioan. Neurona postganglionarrek eta giltzurrungaineko muinaren zelulen % 20ek ez dute feniletanolamina-N-metiltransferasa entzimarik; hori dela eta, noradrenalina baino ez dute jariatzen. Adrenalina sintetizatzen duten muineko zelulak giltzurrungaineko azaletik hurbil daude, entzima horren funtzionamendua egokia izan dadin kortisol kontzentrazio altuak behar baitira.

Katekolaminen ekintzak SYMBOL 97 \f "Symbol"- eta SYMBOL 98 \f "Symbol"-errezeptore adrenergikoen estimulazioaren bidez gauzatzen dira. Katekolaminek organoetan gauzatzen dituzten ekintzak organo bakoitzean dagoen errezeptore motaren araberakoak dira. Adrenalinak noradrenalinak baino errezeptoreekiko afinitate handiagoa du. Noradrenalinak (2-errezeptoreekiko duen afinitatea oso txikia da; horregatik, noradrenalinaren eragin nagusiak (- eta (1-errezeptoreen bidez gauzatzen dira. Adrenalinak batez ere SYMBOL 98 \f "Symbol"2-errezeptoreak estimulatuko dituenez, hodi-zabalkuntza eta bronkio-zabalkuntza eragiten ditu. Katekolaminen ekintzarik inportanteenak taula honetan agertzen dira:

Oro har, katekolaminen ekintzarik inportanteenak honako hauek dira:

· takikardia

· hodi-uzkurdura

· digestio-aparatuaren muskulu lisoaren erlaxazioa

· metabolismo basalaren igoera

· glukogenolisia, hipergluzemia eta lipolisia

· bronkio-zabalkuntza

· potasioaren sarrera zeluletan

Katekolaminen batez besteko bizitza oso laburra da (minutu bat edo bi) eta % 50 zelulek hartzen dute berriro. Gainerakoa gernuaren bidez kanporatzen da eta metabolizatu egiten da bi entzima direla medio:

1) COMT (Catekol-o-metiltransferasa). Metanefrina eta normetanefrina izaten dira             entzima horren bidez agertzen diren metabolitoak.

2) MAO (Monoamino oxidasa).  Entzima horren bidez metanefrina eta normetafrenina metabolizatzen dira. Metabolito nagusia azido banilmandelikoa da.

Giltzurrungaineko muinaren estimulazioa nerbio-sistema sinpatikoaren bidez gauzatzen da (adibidez, ariketa fisikoa egitean, emozioekin....).

II. GILTZURRUNGAINEKO MUINAREN PATOLOGIA: HIPERFUNTZIOA
Giltzurrungaineko muinaren hipofuntzioak ez du inolako garrantzi klinikorik; ondo konprobatuta dago guruin biak erauztean nahikoa dela pertsonari glukokortikoideak eta mineralokortikoideak ematea. Muinaren katekolaminen eskasiak ez du inolako kalterik eragiten. Beraz, hiperfuntzioa baino ez dugu ikusiko. Bereiztu behar dira katekolaminen gehiegizko jariapena eta beste patologia batzuetan (hipertiroidismoan, adibidez) gertatzen den katekolaminekiko erantzun areagotua (azken kasu horretan katekolaminen jariapena ez da gehiegizkoa).

2.1 GILTZURRUNGAINEKO MUINAREN HIPERFUNTZIOAREN ETIOLOGIA
Hiperfuntzioaren zergatia zelula kromafinetatik eratorria den tumore bat da:               feokromozitoma. Ugalketa neoplasikoa muinetik kanpo gertatzen denean, hau da,               paragongoiletan, paraganglioma hitza erabiltzen da. Nahiz eta oso ohikoa ez izan, oso      inportantea da feokromozitomaren diagnostiko goiztiarra egitea, hipertentsio sendagarria         eragiten duelako (hipertentsio guztien % 1 baino ez du osatzen, baina senda daiteke).

Feokromozitomen ezaugarriak azaltzeko oso baliagarria da hamarrekoaren araua:
· % 10 gaiztoak  dira (gaiztotasunaren diagnostikoa egiteko infiltrazio lokala edo           
metastasiak agertu behar dira).

· % 10 albo bietakoak dira.

· % 10 giltzurrungaineko muinetik kanpo kokatzen dira (paragangliomak) 

· % 10 familiarrak dira.

Feokromozitoma familiarrak hereditarioak dira eta neoplasia endokrino anitzeko sindrome (MEN) delakoan ikusten dira, II. motako MEN sindromean, hain zuzen ere.

  
Oharra: Bi  MEN mota daude eta biak familiarrak dira:

1) 1. motako MEN: hiperparatiroidismoa + pankreako irlatxoen tumoreak +  hipofisiko adenomak.

2) I1. motako MEN: hiperparatiroidismoa + tiroideko kartzinoma medularra + feokromozitoma.

Katekolaminen gehiegizko jariapenaren beste kausa arraro batzuk honako hauek dira:

· Gongoil sinpatikoetako tumoreak (neuroblastomak, ganglioneuromak....).

· Aorta-arkuan, karotidan eta glomus jugularrean ager daitezkeen zelula kromafinez osaturiko tumoreak.

2.2 GILTZURRUNGAINEKO MUINAREN HIPERFUNTZIOAREN FISIOPATOLOGIA ETA KLINIKA
Feokromozitoma handiek eta paragangliomek noradrenalina jariatzen dute gehienbat, adrenalina jariatzeko kortisol kontzentrazio nahikoak ez dituztelako, baina feokromozitoma txikiek adrenalinaren kantitate handiak jaria ditzakete. Hipertentsioak (jarraitua edo paroxistikoa) gehi buruko minak, palpitazioek eta izerdiak osatutako laukoteak feokromozitomaren susmoan jarri behar gaitu.

· Hipertentsioa katekolaminek eragindako bihotz-gastuaren igoeragatik eta erresistentzia periferikoen igoeragatik azaltzen da. Hipertentsioa jarraitua edota paroxistikoa izan daiteke. Hipertentsio paroxistikoa tumoreak bat-batean katekolaminak jariatzen dituenean gertatu ohi da. Paroxismo horiek espontaneoak izan daitezke edo tumorearen estimulu mekanikoengatik (adibidez, sabela ukitzean, gerrikoa estutzean, libratzeko esfortzuak egitean edo zapatak lotzeko makurtzean), baita hotzak, janari batzuek eta farmako batzuek eraginda ere. Paroxismo horietan beste adierazpen kliniko batzuk agertu ohi dira:

· Buruko mina, palpitazioak, izerdia, dardara, zurbiltasuna, goragaleak eta gorakoak, antsietatea eta urduritasuna.  Krisialdia oso bizia bada, bularreko mina ager daiteke, bularreko anginarena bezalakoa (min  angoroidea).

· Hipotentsio ortostatikoa ere nahiko tipikoa da hipertentsioak jota dauden pertsonengan agertzen denean, nahiz eta paradoxikoa izan. Horren azalpena honako hau da: feokromozitoma dagoenean etengabeko hodi-uzkurduraren ondorioz bolemia baxu egon ohi da eta zutik jartzean bolemiaren jaitsierari aurre egiteko martxan jarri beharko litzatekeen erreflexua ez da gertatzen, honezkero odol-hodiak zeharo estimulatuta daudelako katekolaminengatik. Adrenalina batez ere jariatzen duten feokromozitometan (arraroa da) hipertentsioa sistolikoa izan ohi da, eta hipotentsio krisialdiak gerta daitezke.

Adierazpen kliniko horietaz gain, badaude beste sintoma eta zeinu batzuk:

· Beroarekiko intolerantzia, metabolismoaren igoeragatik eta hodi-uzkurduragatik ezin dutelako beroa kanporatu.

· Pisu-galera, metabolismoaren igoeragatik.

· Leukozitosia eta neutrofilia, SYMBOL 97 \f "Symbol"-errezeptoreen bidez linfozitoak haien gordelekuetatik odolera joaten direlako. Bolemiaren jaitsieragatik poliglobulia faltsua ager daiteke.

· Hipergluzemia, glukogenolisiaren estimulazioagatik, intsulinaren jariapenaren                 inhibizioagatik, glukagonaren jariapenaren estimulazioagatik eta periferiako intsulinarekiko erresistentziaren igoeragatik. Diabetes mellitusa horretarako joera genetikoa dutenengan baino ez da agertuko.

· Hipopotasemia, potasioa zelulen barruko aldera pasatzen delako.

· Idorreria, (2- eta (2-errezeptoreen estimulazioagatik.

Normalean feokromozitomak ez dira oso handiak; horregatik, konpresio lokalaren ondoriozko sintomak ez dira oso ohikoak (askoz jota, nolabaiteko mina gerrialdean).

2.3 GILTZURRUNGAINEKO MUINAREN HIPERFUNTZIOAREN DIAGNOSTIKOA

Diagnostikoa egiteko probarik inportanteena katekolaminak, metanefrinak eta azido banilmandelikoa 24 orduko gernuan neurtzea da. Gernua pH azidoan eta hotz kontserbatu behar da analizatu arte.

Plasman katekolaminak neurtzea ez da oso baliagarria, aldi bateko jariapena baino ez delako neurtzen, eta katekolaminak altu egon daitezkeelako pertsona normaletan unearen arabera eta hainbat faktoreren arabera (adina, postura, hilekoaren zikloaren fasea....) Interesgarria izan daiteke katekolamina plasmatikoak neurtzea justu krisialdi batean.

Zalantzak egonez gero, supresio-probak egin daitezke: klonidinak ((2-agonista) eta pentonilioak (blokeatzaile ganglionarra) noradrenalinaren maila plasmatikoak jaisten dituzte pertsona osasuntsuengan, baina ez feokromozitoma dagoenean.

Sabelaldeko OTA eta EMN baliagarriak dira feokromozitoma ikusteko, eta ikusi ezean, meta-iodo-benzil guanidina (MIBG) erabiliz egindako gammagrafia erabil daiteke. MIBG gammagrafia oso baliagarria da paragangliomak diagnostikatzeko.

Kontuan hartu behar da feokromozitomen adierazpen klinikoak beste gaixotasun batzuekin komunak direla. Ondoko gaixotasunekin batez ere egin beharko da diagnostiko diferentziala:

· Hipertiroidismoa

· Antsietate-krisialdiak

· Bularreko angina

· Hipertentsio arterial esentziala...

